Заняткі, што адбыліся на выходных, сталі часткай вялікай праграмы, якой суправаджалася адкрыццё выставы ілюстрацый Марты Герашчанкі да кніг «Сумны суп» і «Дзве авечкі» пісьменніцы Вольгі Гапеевай. Колькі дзён таму паспелі прайсці ўласна само адкрыццё, публічная дыскусія пра дзіцячую літаратуру з удзелам Джэці і Максіма Жбанкова, прэзентацыя буктрэйлераў, сэт ад Улада Бубна і музычнага праекта AORTHА. Але дзіцячыя кнігі павінныя прэзентавацца так, каб было цікава дзецям. Таму ў выходныя пад наглядам азгураўскіх гіганцкіх Леніных і Сталіных, якія для дзяцей былі проста «вялізнымі дзядзямі», усе ахвочыя мелі магчымасць маляваць і клеіць, высалапіўшы языкі.